CELEX: 32012H0724(26)
Language: el
Date: 2012-07-10 00:00:00
Title: Σύσταση του Συμβουλίου, της 10ης Ιουλίου 2012 , σχετικά με το εθνικό πρόγραμμα μεταρρυθμίσεων 2012 των Κάτω Χωρών και τη διατύπωση γνώμης του Συμβουλίου σχετικά με το πρόγραμμα σταθερότητας των Κάτω Χωρών για την περίοδο 2012-2015

24.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 219/88
            
         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 10ης Ιουλίου 2012
   σχετικά με το εθνικό πρόγραμμα μεταρρυθμίσεων 2012 των Κάτω Χωρών και τη διατύπωση γνώμης του Συμβουλίου σχετικά με το πρόγραμμα σταθερότητας των Κάτω Χωρών για την περίοδο 2012-2015
   2012/C 219/26
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Μετά από διαβούλευση με την οικονομική και δημοσιονομική επιτροπή,
   Εκτιμώντας τα ακόλουθα:
   
               (1)
            
            
               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Ευρωπαϊκής Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.
            
         
               (2)
            
            
               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές για την απασχόληση.
            
         
               (3)
            
            
               Στις 12 Ιουλίου 2011, το Συμβούλιο εξέδωσε σύσταση (3) σχετικά με το εθνικό πρόγραμμα μεταρρυθμίσεων των Κάτω Χωρών για το 2011 και διατύπωσε τη γνώμη του σχετικά με το επικαιροποιημένο πρόγραμμα σταθερότητας των Κάτω Χωρών για την περίοδο 2011-2014.
            
         
               (4)
            
            
               Στις 23 Νοεμβρίου 2011, η Επιτροπή ενέκρινε τη δεύτερη ετήσια επισκόπηση της ανάπτυξης, σηματοδοτώντας την έναρξη του δεύτερου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020». Στις 14 Φεβρουαρίου 2012, η Επιτροπή, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (4), εξέδωσε την έκθεση για τον μηχανισμό επαγρύπνησης, στην οποία η Βουλγαρία προσδιορίζεται ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.
            
         
               (5)
            
            
               Την 1η Δεκεμβρίου του 2011, το Συμβούλιο ενέκρινε συμπεράσματα στα οποία καλούσε την επιτροπή κοινωνικής προστασίας να παρουσιάσει, σε συνεργασία με την επιτροπή απασχόλησης και άλλες επιτροπές, τις απόψεις της όσον αφορά δράσεις που συνιστώνται στο πλαίσιο του κύκλου πολιτικής «Ευρώπη 2020». Οι απόψεις αυτές συναπαρτίζουν τη γνώμη της επιτροπής απασχόλησης.
            
         
               (6)
            
            
               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 15 Φεβρουαρίου 2012, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2012 και ψήφισμα σχετικά με τη συμβολή στην ετήσια επισκόπηση της ανάπτυξης 2012.
            
         
               (7)
            
            
               Στις 2 Μαρτίου 2012, το Ευρωπαϊκό Συμβούλιο ενέκρινε τις προτεραιότητες για την εξασφάλιση δημοσιονομικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Το Συμβούλιο υπογράμμισε την ανάγκη να επιδιωχθεί διαφοροποιημένη και ευνοϊκή για την ανάπτυξη δημοσιονομική εξυγίανση, να αποκατασταθεί η υπό κανονικούς όρους χορήγηση δανείων προς την οικονομία, να υποστηριχθεί η ανάπτυξη και η ανταγωνιστικότητα, να καταπολεμηθεί η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.
            
         
               (8)
            
            
               Στις 2 Μαρτίου 2012, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο σύμφωνο για το ευρώ + να υποβάλουν εγκαίρως τις δεσμεύσεις τους, προκειμένου αυτές να περιληφθούν στα αντίστοιχα προγράμματα σταθερότητας ή σύγκλισης και στα εθνικά προγράμματα μεταρρυθμίσεων.
            
         
               (9)
            
            
               Στις 27 Απριλίου 2012, οι Κάτω Χώρες υπέβαλαν το πρόγραμμα σταθερότητας που καλύπτει την περίοδο 2012-2015 και το εθνικό τους πρόγραμμα μεταρρυθμίσεων για το 2012. Προκειμένου να ληφθεί υπόψη η αλληλεξάρτησή τους, τα δύο προγράμματα αξιολογήθηκαν συγχρόνως.
            
         
               (10)
            
            
               Βάσει της αξιολόγησης του προγράμματος σταθερότητας σύμφωνα με τον κανονισμό (ΕΚ) αριθ. 1466/97 του Συμβουλίου, το Συμβούλιο είναι της γνώμης ότι το μακροοικονομικό σενάριο στο οποίο στηρίζονται οι δημοσιονομικές προβολές στο πρόγραμμα σταθερότητας είναι αισιόδοξο. Για το 2013, το πρόγραμμα σταθερότητας προβλέπει οικονομική ανάπτυξη 1¼ % χωρίς να λαμβάνονται υπόψη οι αρνητικές για την ανάπτυξη επιπτώσεις των συμπληρωματικών μέτρων εξυγίανσης, ενώ, βάσει του ίδιου σεναρίου αμετάβλητης πολιτικής, η Επιτροπή προβλέπει χαμηλότερο ρυθμό ανάπτυξης της τάξης του 0,7 %. Ο δηλωμένος στόχος του προγράμματος σταθερότητας είναι η τήρηση των συστάσεων του Συμβουλίου για διόρθωση του υπερβολικού ελλείμματος και η περαιτέρω βελτίωση της δημοσιονομικής θέσης της χώρας με σκοπό την επίτευξη του μεσοπρόθεσμου δημοσιονομικού στόχου (ΜΔΣ) επιδιώκοντας ετήσια διαρθρωτική προσπάθεια ίση τουλάχιστον με 0,5 %. Στόχος του προγράμματος σταθερότητας είναι ονομαστικό έλλειμμα γενικής κυβέρνησης 3 % του ΑΕΠ για το 2013· το πρόγραμμα επιβεβαιώνει τον προηγούμενο ΜΔΣ για διαρθρωτικό έλλειμμα 0,5 % του ΑΕΠ, το οποίο ανταποκρίνεται επαρκώς στις απαιτήσεις του συμφώνου σταθερότητας και ανάπτυξης. Η μέση ετήσια δημοσιονομική προσπάθεια 0,75 % του ΑΕΠ για την περίοδο 2010-2013, βάσει (του νέου υπολογισμού) του διαρθρωτικού ισοζυγίου (5), συνάδει με τη διαρθρωτική προσπάθεια ¾ % του ΑΕΠ που συνιστά το Συμβούλιο. Δεδομένου ότι το πρόγραμμα σταθερότητας δεν προβλέπει δημοσιονομικούς στόχους πέραν του 2013, δεν μπορεί να υπολογιστεί η διατηρησιμότητα της δημοσιονομικής διόρθωσης του 2013 ούτε η πρόοδος προς τον ΜΔΣ κατά τα τελευταία έτη του προγράμματος, ειδικότερα η συμμόρφωση με την τιμή αναφοράς για τις δαπάνες που προτείνεται στο σύμφωνο σταθερότητας και ανάπτυξης.
               Οι δημοσιονομικές προβλέψεις κατά την περίοδο που καλύπτει το πρόγραμμα υπόκεινται σε κινδύνους υλοποίησης. Οι κίνδυνοι αυτοί δεν περιορίζονται αποκλειστικά στα προσφάτως ανακοινωθέντα μέτρα εξυγίανσης, αλλά και στην υλοποίηση ορισμένων από τα μέτρα που είχαν συμφωνηθεί νωρίτερα από την απερχόμενη κυβέρνηση. Τα συμπληρωματικά μέτρα που πρότεινε η κυβέρνηση τον Απρίλιο του 2012 για το 2013 και οι δημοσιονομικές τους επιπτώσεις προσδιορίστηκαν και υπολογίστηκαν περαιτέρω στις 25 Μαΐου, μετά την καταληκτική ημερομηνία της αξιολόγησης. Μέχρι σήμερα η δημοσιονομική προσαρμογή βασιζόταν κυρίως στις περικοπές δαπανών, γεγονός που επηρεάζει και τις δαπάνες για προώθηση της ανάπτυξης. Σύμφωνα με το πρόγραμμα σταθερότητας για το 2012, ο δείκτης του χρέους προς το ΑΕΠ αναμένεται να αυξηθεί αισθητά το 2012, και να ανέλθει στο 70,2 % του ΑΕΠ, ενώ θα σημειώσει περαιτέρω αύξηση, περιορισμένη αυτή τη φορά, το 2013, φθάνοντας στο 70,7 % του ΑΕΠ, λαμβανομένων υπόψη των επιπτώσεων των συμπληρωματικών μέτρων εξυγίανσης. Ο δείκτης χρέους προβλέπεται συνεπώς να παραμείνει πολύ κάτω από την τιμή αναφοράς 60 %. Όσον αφορά το 2014 και το 2015, το πρόγραμμα σταθερότητας δεν καθορίζει κανένα στόχο για το χρέος και, ως εκ τούτου, δεν είναι δυνατή η αξιολόγηση, πέραν του 2013, της συμμόρφωσης με την τιμή αναφοράς για τη μείωση του χρέους που προβλέπει το σύμφωνο σταθερότητας και ανάπτυξης.
            
         
               (11)
            
            
               Η κυβέρνηση παρουσίασε σχέδια για την προοδευτική αύξηση της νόμιμης ηλικίας συνταξιοδότησης, που θα φθάνει το αργότερο τα 66 έτη το 2019 και τα 67 το 2024. Στη συνέχεια, η πραγματική ηλικία συνταξιοδότησης θα συνδέεται με το προσδόκιμο ζωής. Μέτρα για την αγορά εργασίας θα συνοδεύουν την αντίστοιχη αύξηση της πραγματικής ηλικίας συνταξιοδότησης. Σύμφωνα με τη συμφωνία που συνήψε η κυβέρνηση, η μεταρρύθμιση του συνταξιοδοτικού συστήματος έχει στόχο να διασφαλίσει έναν κατάλληλο και διατηρήσιμο επιμερισμό του κόστους και των κινδύνων εντός και μεταξύ των γενεών στο πλαίσιο του δεύτερου πυλώνα. Όσον αφορά τη μακροχρόνια περίθαλψη, η ολλανδική κυβέρνηση έχει εκπονήσει σχέδιο μεταρρύθμισης. Θα πρέπει να ληφθούν περαιτέρω συγκεκριμένα μέτρα τα οποία θα συμβάλουν στη μείωση του οικονομικού βάρους που συνεπάγεται η δημογραφική γήρανση της ολλανδικής κοινωνίας.
            
         
               (12)
            
            
               Τα φορολογικά αντικίνητρα για το δεύτερο εργαζόμενο μέλος της οικογένειας έχουν μειωθεί, αλλά όχι ακόμη σε ικανοποιητικό βαθμό. Η κατάργηση ανάλογων αντικινήτρων που εξακολουθούν να ισχύουν θα συμβάλει περισσότερο στην αύξηση της προσφοράς εργασίας και θα καταστήσει αποδοτικότερη την κατανομή του ανθρώπινου κεφαλαίου. Η ένταξη ευπαθών ομάδων στην αγορά εργασίας θα πρέπει να βελτιωθεί.
            
         
               (13)
            
            
               Στον τομέα της πολιτικής για τις επιχειρήσεις, εγκρίθηκε η επιλογή των τομέων προτεραιότητας και υπογράφηκαν τομεακές «συμβάσεις καινοτομίας» μεταξύ της κυβέρνησης και εκπροσώπων της βιομηχανίας. Αυξάνεται η στήριξη στην ιδιωτική έρευνα χάρη στη θέσπιση του καθεστώτος φορολογικής έκπτωσης έρευνας και ανάπτυξης (RDA+), το οποίο συγκαταλέγεται στα κίνητρα για την περαιτέρω προώθηση της καινοτομίας, των ιδιωτικών επενδύσεων σε Ε & Α στον και τη σύσφιγξη των δεσμών μεταξύ επιστήμης και επιχειρήσεων. Ωστόσο, η εστίαση στους «τομείς προτεραιότητας» δεν θα πρέπει να αποβαίνει σε βάρος της βασικής έρευνας ούτε να αποκλείει τις καινοτόμους επιχειρήσεις που δεν ανήκουν σε έναν από τους «τομείς προτεραιότητας».
            
         
               (14)
            
            
               Κατά τις τέσσερις τελευταίες δεκαετίες, εμφανίστηκαν διαρθρωτικές στρεβλώσεις στην ολλανδική αγορά στέγης. Στην αγορά ακινήτων, οι ουσιαστικοί περιορισμοί της προσφοράς και τα φορολογικά κίνητρα για την αγορά στέγης (κυρίως έκπτωση τόκων στα ενυπόθηκα δάνεια, η οποία ευνοεί τα νοικοκυριά υψηλότερου εισοδήματος) οδήγησε σε μη αποδοτική κατανομή των κεφαλαίων. Στην αγορά ενοικίασης ακινήτων, με το τμήμα κοινωνικής στέγης να καταλαμβάνει περίοπτη θέση, οι κοινωνικές πολιτικές και η επιβολή ανώτατων ορίων στα επίπεδα των ενοικίων και στην αύξησή τους οδήγησαν σε πολύ ανελαστική προσφορά στέγης προς μίσθωση. Η τροποποίηση της ευνοϊκής φορολογικής μεταχείρισης των ιδιοκτητών στέγης θα συμβάλει στη μείωση των διαρθρωτικών στρεβλώσεων στην ολλανδική αγορά στέγης.
            
         
               (15)
            
            
               Οι Κάτω Χώρες ανέλαβαν ορισμένες δεσμεύσεις στο πλαίσιο του συμφώνου ευρώ +. Οι δεσμεύσεις αυτές, καθώς και η υλοποίηση των δεσμεύσεων που υποβλήθηκαν το 2011, αφορούν τη στήριξη της απασχόλησης, τη βελτίωση της ανταγωνιστικότητας, την ενδυνάμωση της χρηματοπιστωτικής σταθερότητας και την ενίσχυση της διατηρησιμότητας των δημόσιων οικονομικών. Η Επιτροπή αξιολόγησε την υλοποίηση των δεσμεύσεων του συμφώνου για το ευρώ +. Τα πορίσματα της αξιολόγησης αυτής έχουν ληφθεί υπόψη στις συστάσεις.
            
         
               (16)
            
            
               Στο πλαίσιο του Ευρωπαϊκού Εξαμήνου, η Επιτροπή πραγματοποίησε ολοκληρωμένη ανάλυση της οικονομικής πολιτικής των Κάτω Χωρών. Αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων. Έλαβε υπόψη όχι μόνον τη σημασία τους για μια διατηρήσιμη δημοσιονομική και κοινωνικοοικονομική πολιτική στις Κάτω Χώρες, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης, μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις της Επιτροπής βάσει του Ευρωπαϊκού Εξαμήνου αποτυπώνονται στις συστάσεις 1 έως 5 κατωτέρω.
            
         
               (17)
            
            
               Βάσει της εν λόγω αξιολόγησης, το Συμβούλιο εξέτασε το πρόγραμμα σταθερότητας, και η γνώμη του (6) αντικατοπτρίζεται ιδίως στη σύσταση 1 κατωτέρω,
            
         ΣΥΝΙΣΤΑ να αναλάβουν οι Κάτω Χώρες δράση κατά την περίοδο 2012-2013 με σκοπό:
   
               1.
            
            
               Να εξασφαλίσουν την έγκαιρη και μόνιμη διόρθωση του υπερβολικού ελλείμματος. Για τον σκοπό αυτό, να εφαρμόσουν πλήρως την προβλεπόμενη για το 2012 δημοσιονομική στρατηγική. Να προσδιορίσουν τα αναγκαία μέτρα για τη διασφάλιση της εφαρμογής του προϋπολογισμού του 2013 με σκοπό να διασφαλιστεί η προσπάθεια διαρθρωτικής προσαρμογής που προσδιορίζεται στις συστάσεις του Συμβουλίου στο πλαίσιο της διαδικασίας υπερβολικού ελλείμματος. Εν συνεχεία, να διασφαλίσουν τη δέουσα προσπάθεια διαρθρωτικής προσαρμογής ώστε να επιτελεστεί ικανοποιητική πρόοδος για την επίτευξη του μεσοπρόθεσμου δημοσιονομικού στόχου, μέσω της τήρησης της τιμής αναφοράς για τις δαπάνες, και να διασφαλιστεί ικανοποιητική πρόοδος προς την τήρηση της τιμής αναφοράς για μείωση του χρέους με την παράλληλη διατήρηση των δαπανών σε τομείς που έχουν άμεση σημασία για την ανάπτυξη, όπως η έρευνα και η καινοτομία, η εκπαίδευση και η επαγγελματική κατάρτιση. Προς τον σκοπό αυτό, μετά τον σχηματισμό νέας κυβέρνησης, να υποβάλουν επικαιροποίηση του προγράμματος σταθερότητας του 2012 με τεκμηριωμένους στόχους και μέτρα για την περίοδο πέραν του 2013.
            
         
               2.
            
            
               Να θεσπίσουν μέτρα για την αύξηση των ορίων της νόμιμης ηλικίας συνταξιοδότησης, συνδέοντάς τη μεταξύ άλλων με το προσδόκιμο ζωής, και να στηρίξουν τα μέτρα αυτά με μέτρα υπέρ της απασχόλησης έτσι ώστε να αυξηθεί η πραγματική ηλικία συνταξιοδότησης, βελτιώνοντας παράλληλα τη μακροχρόνια διατηρησιμότητα των δημόσιων οικονομικών. Να προσαρμόσουν τον δεύτερο πυλώνα του συνταξιοδοτικού συστήματος κατά τρόπο που να αντικατοπτρίζει την αύξηση του νομίμου ορίου ηλικίας συνταξιοδότησης, διασφαλίζοντας παράλληλα κατάλληλο επιμερισμό του κόστους και των κινδύνων εντός και μεταξύ των γενεών. Να υλοποιήσουν την προγραμματιζόμενη μεταρρύθμιση στον τομέα της μακροχρόνιας περίθαλψης και να τη συμπληρώσουν με άλλα μέτρα προκειμένου να συγκρατηθεί η αύξηση των δαπανών, λαμβάνοντας υπόψη τη γήρανση του πληθυσμού.
            
         
               3.
            
            
               Να βελτιώσουν τη συμμετοχή στην αγορά εργασίας, ιδίως των ηλικιωμένων, των γυναικών, των ατόμων με αναπηρία και των μεταναστών, μειώνοντας μεταξύ άλλων τα αντικίνητρα για το δεύτερο εργαζόμενο μέλος της οικογένειας, ευνοώντας τις μετακινήσεις στην αγορά εργασίας, και διορθώνοντας τις δυσκαμψίες της αγοράς.
            
         
               4.
            
            
               Να προωθήσουν την καινοτομία, τις ιδιωτικές επενδύσεις στην Ε & Α και τη σύσφιγξη των δεσμών μεταξύ επιστήμης και επιχειρήσεων, παρέχοντας κατάλληλα κίνητρα στο πλαίσιο της πολιτικής για τις επιχειρήσεις, διασφαλίζοντας παράλληλα την προσβασιμότητα στα κίνητρα αυτά πέραν του αυστηρού ορισμού των τομέων προτεραιότητας, καθώς και τη βασική έρευνα.
            
         
               5.
            
            
               Να λάβουν μέτρα για τη σταδιακή μεταρρύθμιση της αγοράς στέγης, τα οποία θα συνίστανται κυρίως: i) στην τροποποίηση της ευνοϊκής φορολογικής μεταχείρισης των ιδιοκτητών στέγης, με σταδιακή κατάργηση της έκπτωσης φόρου στα ενυπόθηκα δάνεια και/ή μέσω του συστήματος των τεκμαρτών μισθωμάτων, ii) όσον αφορά την αγορά ενοικίων, στη δημιουργία ενός μηχανισμού για τον καθορισμό των τιμών που θα προσανατολίζεται περισσότερο στην αγορά, και iii) όσον αφορά την κοινωνική στέγη, στη διαμόρφωση των ενοικίων σε συνάρτηση με το οικογενειακό εισόδημα.
            
         
      Βρυξέλλες, 10 Ιουλίου 2012.
      
         
            Για το Συμβούλιο
         
         
            Ο Πρόεδρος
         
         Β. ΣΙΑΡΛΉ
      
   
   
      (1)  ΕΕ L 209 της 2.8.1997, σ. 1.
   
      (2)  Διατηρήθηκε για το 2012 με την απόφαση 2012/238/ΕΕ του Συμβουλίου, της 26ης Απριλίου 2012, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 119 της 4.5.2012, σ. 47).
   
      (3)  ΕΕ C 212 της 19.7.2011, σ. 13.
   
      (4)  ΕΕ L 306 της 23.11.2011, σ. 25.
   
      (5)  Κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από τις υπηρεσίες της Επιτροπής βάσει των πληροφοριών που παρέχονται στο πρόγραμμα, χρησιμοποιώντας την από κοινού συμφωνηθείσα μεθοδολογία.
   
      (6)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.